Gooi jy ’n veerpyltjie effens skeef na die middel van ’n kaart van Suid-Afrika en jy gooi waarskynlik die Gariepdam raak. En as jy ’n binnelander is wat in die somer na die Oos- of Wes-Kaap se strande mik, dan sal jy weet dat jy soms op pad soontoe (of terug) slaapplek nodig kry naby die Gariepdam.
Die plaaseienaars is Schalk en Christa van der Walt, maar dis hulle dogter Marené wat die Morning Glory Cottages bestuur. Marené is ’n sjef van formaat: bespreek vooraf vir jou die driegang-aandete (R220 p.p.), want jy gaan hier soos ’n koning eet (ek dink soms nog aan daai doeksagte lamskenkel...).
Hulle het plek vir 2 mense elk, en Angelica en Cottonwood het ook ’n slaapbank vir ’n kind. Die kamers en kothuise staan redelik na aan mekaar in ’n mooi tuin op die plaaswerf. Hier is ’n restaurant, kroeg, gemeenskaplike braaiplek (wat oor die Karoovlaktes uitkyk) en klein swembadjie vir wanneer die son dooierus vat.